S-37/2015

Mál þetta, sem dómtekið var í dag, var höfðað með ákæru lögreglustjórans á höfuðborgarsvæðinu, dagsettri 13. janúar sl., á hendur S-kk-þgf R-kk-þgf J-kk-þgf, Hveragerði, „fyrir eftirtalin brot framin í Reykjavík árið 2014, nema annað sé tekið fram:

1.

Fyrir ávana- og fíkniefnalagabrot með því að hafa:

1. Föstudaginn 23. maí við verslun Iceland í Arnarbakka, haft í vörslum sínum 0,95 g af maríhúana, sem ákærði vísaði fram til lögreglu.

2. Fimmtudaginn 4. september við Írabakka, haft í vörslum sínum 0,82 g af maríúana, sem lögregla fann við leit á ákærða.

Teljast brot í liðum 1. og 2. varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001.

II.

Fyrir vopnalagabrot með því að hafa:

3. Fimmtudaginn 4. september við Írabakka, haft í vörslum sínum 1 stk. gylltan hníf og 1 fjölnota vasahníf af gerðinni Leatherman, sem lögregla fann við leit á ákærða.

Telst brot þetta varða við 1. mgr. 30. gr., sbr. 1. mgr. 36. gr. vopnalaga nr. 16/1998.

III.

Fyrir fjársvik með því að hafa:

4. Þriðjudaginn 19. ágúst í alls 3 skipti, svikið út vörur og þjónustu hjá verslun Skeljungs hf. Smáranum, Kópavogi, samtals að verðmæti kr. 32.707, með því að framvísa þar í blekkingarskyni og án heimildar greiðslukorti A, sem ákærði hafði komist yfir, og látið þannig skuldfæra andvirði varanna og þjónustunnar á kortareikning eiganda.

Telst brot þetta varða við 1. mgr. 248. gr. almennra hegningarlaga, nr. 19/1940.

IV.

Fyrir húsbrot, nytjastuld, þjófnað og umferðarlagabrot:

5. Fyrir húsbrot með því að hafa aðfaranótt þriðjudagsins 19. ágúst brotist inn í leikskólann Læk, Lækjarsmára 114, Kópavogi, ásamt fjórum öðrum einstaklingum og haldið þar til í heimildarleysi þar til lögregla kom á vettvang.

Telst brot þetta varða við 231. gr. almennra hegningarlaga nr. 19/1940.

6. Fyrir þjófnað með því að hafa miðvikudaginn 27. ágúst brotist inn í veitingastaðinn Kaffi Gæs, Bernhöftstorfunni við Lækjargötu, og stolið þaðan mynt að óþekktri upphæð úr peningakassa.

Telst brot þetta varða við 244. gr. almennra hegningarlaga nr. 19/1940.

7. Fyrir nytjastuld, umferðarlagabrot og þjófnað með því að hafa fimmtudaginn 4. september í heimildarleysi tekið bifreiðina YV-521 þar sem hún stóð við Jötunsali 2 í Kópavogi og ekið henni án gildra ökuréttinda og óhæfur um að stjórna henni örugglega vegna áhrifa ávana- og fíkniefna (í blóði mældist 0,5 ng/ml af tetrahýdrókannabínól og 335 ng/ml af amfetamíni) í Breiðholt, úr Hjaltabakka, inn á Arnarbakka til suðurs og vestur Írabakka, þar sem lögregla stöðvaði aksturinn, og hafa fyrr sama dag stolið úr bifreiðinni tölvuturni, 24“ tölvuskjá, verkfæratösku, föstum lyklum, fatnaði, skóm, reiðhjóli, magnara, hátalara, ruslafötu og skúringarfötu, hreinsiefni, skúringartækjum, herðatrjám, startköplum, viðvörunarþríhyrningi, bakpoka og gullvasaúri, samtals að verðmæti 412.500 kr.

Telst brot þetta varða við 244. gr. og 259. gr. almennra hegningarlaga nr. 19/1940 og 1., sbr. 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987.

8. Fyrir nytjastuld og umferðarlagabrot með því að hafa aðfararnótt laugardagsins 4. október í heimildarleysi tekið bifreiðina TV-683 þar sem hún stóð á bifreiðastæði við Birkimörk 9, Hveragerði og ekið henni til Reykjavíkur án gildra ökuréttinda og óhæfur um að stjórna henni örugglega vegna áhrifa ávana- og fíkniefna og lyfja (í blóði mældist amfetamín 75 ng/ml, MDMA 285 ng/ml og metýlfenídat 20 ng/ml) með þeim afleiðingum að hann ók bifreiðinni á ljósastaur við Rangársel og lagði henni í bifreiðastæði við Seljakirkju, þar sem lögregla hafði afskipti af ákærða.

Telst brot þetta varða við 259. gr. almennra hegningarlaga nr. 19/1940 og 1., sbr. 2. mgr. 44. gr. 1., sbr. 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákæruvaldið féll frá ákæru fyrir þjófnað í 7. ákærulið, IV. kafla.

Ákærði hefur fyrir dómi skýlaust játað að hafa framið brot þau sem honum eru gefin að sök í ákærunni og er játning hans studd sakargögnum. Það eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotin sem eru réttilega færð til refsiákvæða í ákærunni.

Verður refsing hans því ákveðin fangelsi í 3 mánuði en fresta skal fullnustu refsingarinnar og falli hún niður að liðnum 2 árum frá deginum í dag að telja, haldi ákærði almennt skilorð 57. gr. almennra hegningarlaga nr. 19/1940. Ákærði greiði 218.688 krónur í sakarkostnað.

A-kk-nf Í-kk-nf héraðsdómari, kveður upp dóm þennan.

D ó m s o r ð :

Ákærði, S-kk-nf R-kk-nf J-kk-nf, sæti fangelsi í 3 mánuði, en fresta skal fullnustu refsingarinnar og falli hún niður að liðnum 2 árum frá deginum í dag að telja, haldi ákærði almennt skilorð 57. gr. almennra hegningarlaga nr. 19/1940.

Ákærði greiði 218.688 krónur í sakarkostnað.

A-kk-nf Í-kk-nf